
	Iebildums
Latvijas Vēja enerģijas asociācija (turpmāk – VEA) ir iepazinusies ar Klimata un enerģētikas ministrijas (turpmāk – KEM) Likumprojekta grozījumiem, kā arī Izziņā sniegtajām atbildēm uz VEA iepriekš sniegtajiem komentāriem.
Lai sniegtu pilnvērtīgu atzinumu par piedāvātajiem Likumprojekta grozījumiem, trūkst skaidrības par vairākām Likumprojekta normām, kā arī sasaistes ar citiem noteikumiem, piemēram, Elektroenerģijas pārvades sistēmas brīvās jaudas piešķiršanas noteikumiem elektroenerģijas ražotājiem. Mēs uzstājam uz sinhronu un saskaņotu KEM, Sabiedrisko pakalpojumu regulēšanas komisijas (SPRK) un AS  "Augstsprieguma tīkls" (AST) rīcību.
Lūdzam KEM, veidojot tiesību aktus, arī nepārprotami steidzamos gadījumos, rūpīgi izvērtēt to atbilstību labas likumdošanas principam un vienkārši piedāvāto tiesību normu teksta kvalitātei un juridiskajai tehnikai. Kā atkārtoti norādījusi Satversmes tiesa (piemēram: 1 (tiesa.gov.lv) 15.1, 15.2),  izvērtējot apstrīdētās normas skaidrību un atbilstību labas likumdošanas principam, jāņem vērā vairāki apsvērumi. Likumiem un citiem normatīvajiem aktiem jābūt ne vien publiski pieejamiem, bet arī pietiekami skaidriem un saprotamiem.
Atkārtoti vēršam uzmanību uz to, ka tik būtiskām un tirgus dalībnieku gaidītām izmaiņām būtu jātop saprātīgā periodā un ar pienācīgu tirgus dalībnieku iesaisti, lai attiecīgie grozījumi ievērotu pēctecību ar esošo likumdošanu, to uzlabotu ilglaicīgi un atbilstu investoru aizsargājamām interesēm, un neatstātu negatīvu ietekmi uz investīciju vidi. Aicinām KEM organizēt tikšanos ar iesaistītajām pusēm, lai konstruktīvi diskutētu par Likumprojekta būtību, tā normām un ietekmi uz tirgus dalībniekiem.

